সোমবার গোয়ার প্রথম ইনিংসে পাঁচ উইকেট নিয়েই অশোক ডিন্ডা ক্ষোভ প্রকাশ করেছিলেন জাতীয় দলে উপেক্ষিত হওয়া নিয়ে। তার চব্বিশ ঘণ্টা পরেই বঙ্গ পেসারের দাবিকে সমর্থন করলেন সৌরভ গঙ্গোপাধ্যায়। জানিয়ে দিলেন, ভারতীয় দলে সত্যিই সুযোগ প্রাপ্য ডিন্ডার।
মঙ্গলবার বিকেলে বাংলা বনাম গোয়া ম্যাচের শেষ লগ্নে মাঠে এসেছিলেন সৌরভ। বাংলার কোয়ার্টার ফাইনাল নিশ্চিত হওয়ার পর ডিন্ডার অভিযোগ নিয়ে প্রতিক্রিয়া জানতে চাওয়া হলে সৌরভ বলেন, ‘‘ঠিকই বলেছে ডিন্ডা। ওর সুযোগ প্রাপ্য। শুধু যে এই ম্যাচে দুর্দান্ত বল করেছে তা-ই নয়, ও প্রত্যেক ম্যাচেই ভাল বোলিং করে। গত দশ বছর ধরে অসাধারণ বোলিং করে চলেছে।’’ দেবাঙ্গ গাঁধীর ভূমিকা নিয়ে প্রশ্ন তুলেছিলেন ডিন্ডা। তবে সৌরভ সেই বিতর্কে ঢুকতে চাননি।
সিএবি প্রেসিডেন্ট খুশি অনুষ্টুপ মজুমদারের প্রত্যাবর্তন নিয়ে। ‘‘অনুষ্টুপ দারুণ খেলছে। ছত্তীসগঢ়ের বিরুদ্ধে ৭০ রানের ইনিংসটাও খুব গুরুত্বপূর্ণ ছিল। সেই ম্যাচেও সেঞ্চুরি পেত ও,’’ বলছিলেন সৌরভ। যোগ করলেন, ‘‘বাংলা খুব ভাল খেলছে। তরুণ ক্রিকেটারদের নিয়ে গড়া দল। আমরা গতবার টি-টোয়েন্টি টুর্নামেন্টের আঞ্চলিক পর্বে চ্যাম্পিয়ন হয়েছিলাম। বিজয় হাজারে ট্রফিতে ভাল খেলেছিলাম। ছন্দ ধরে রাখতে হবে।’’
কোয়ার্টার ফাইনালের আগে ক্রিকেটারদের উৎসাহ দেওয়ার জন্য কি কথা বলবেন? সৌরভ বলছেন, ‘‘নিশ্চয়ই বলব। ওদের সঙ্গে তো সব সময়ই কথা বলি। তবে মাঠে নেমে পারফর্ম ওদেরই করতে হবে।’’ ১ ডিসেম্বর দল নির্বাচন। ২ ও ৩ ডিসেম্বর প্র্যাক্টিস করে ৪ তারিখ জয়পুর যাচ্ছে বাংলা। শেষ আটে প্রতিপক্ষ গুজরাত। সৌরভ জানিয়েছেন, তার আগে ভি ভি এস লক্ষ্মণ বা মুথাইয়া মুরলীধরনকে এনে শিবির করানোর সুযোগ নেই।